O Б Р A З Л O Ж E Њ E

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 9. Устава Републике Србије, којим је прописано да Република Србија уређује и обезбеђује систем заштите и унапређења животне средине.

II. РАЗЛОЗИ ЗА ДОНОШЕЊЕ ЗАКОНА

Доношење закона којим се уређује стављање на тржиште дрвета и дрвних производа (у даљем тексту: Предлог закона) има за циљ унапређење правног оквира у области стављања на тржиште дрвета и дрвних производа у Републици Србији, као и усклађивање са међународним обавезама које произлазе из европских политика одрживог управљања шумама и борбе против илегалне сече. Предлогом закона преузимају се одредбе Уредбe (ЕУ) брoj 995/2010 Европског парламента и Савета од 20. октобра 2010. године о утврђивању обавеза субјеката који стављају дрво и дрвне производе на тржиште (EUTR) и Уредбе (ЕУ) број 607/2012 од 6. јула 2012. године о детаљним правилима која се односе на систем дужне пажње и учесталост и природу провера организација за праћење како је предвиђено Уредбом (ЕУ) број 995/2010 Европског парламента и Савета, која је део политике Европске уније за борбу против нелегалне сече и трговине повезане са сечом, у оквиру Поглавља 27 – Животна средина и климатске промене.

Предлогом закона прописују се права и обавезе субјеката који први пут стављају на тржиште Републике Србије дрво и дрвне производе који су предмет овог закона, као и права и обавезе трговаца дрветом и дрвним производима. Такође, прописује се обавеза успостављања и примене система дужне пажње, који омогућава следљивост порекла дрвета и процену ризика у циљу спречавања промета дрвета из незаконитих извора, што представља кључну меру за очување природних ресурса, поштовање законодавства државе порекла дрвета и заштиту тржишта од нелојалне конкуренције.

Поред наведеног Предлогом закона обезбеђује се интеграција инструмената као што су FLEGT и CITES дозволе, чиме се додатно потврђује законитост порекла производа од дрвета, а успостављањем обавезе чувања документације и вођења евиденције омогућава се ефикасан надзор и контрола од стране надлежних органа.

Увођењем прецизних дефиниција, обавеза и процедура за све учеснике у ланцу снабдевања дрветом и дрвним производима овај закон доприноси већој правној сигурности, транспарентности и предвидивости пословања. Такође, прописује се и обавезна изјава о примени система дужне пажње, чиме се осигурава одговорност привредних субјеката и олакшава надзорна функција инспекцијских органа.

С обзиром на наведено, доношење овог закона је од посебног значаја за заштиту природних ресурса, унапређење законитости и конкурентности тржишта, као и за испуњавање међународних обавеза Републике Србије.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога закона прописан је предмет уређења закона.

Чланом 2. Предлога закона прописан је изузетак од примене.

Чланом 3. Предлога закона прописан је циљ закона.

Чланом 4. Предлога закона прописане су дефиниције, односно значење појединих израза који су употребљени у овом закону.

Чланом 5. Предлога закона прописано је да је надлежни орган за спровођење овог закона министарство надлежно за послове шумарства.

Чланом 6. Предлога закона прописано је које се дрво и дрвни производи стављају на тржиште.

Чланом 7. Предлога закона прописана је забрана стављања на тржиште дрвета које је незаконито посечено, као и производа добијених од таквог дрвета, као и да се дрво и дрвни производи за које је држава сече дрвета издала FLEGT, односно CITES дозволу, сматрају законито посеченим у смислу овог закона.

Чл. 8. и 9. Предлога закона прописан је систем дужне пажње, као и шта обухвата систем дужне пажње.

Чланом 10. Предлога закона прописано је да је субјект који ставља дрво, односно дрвне производе на тржиште дужан је да има одређене податке.

Чланом 11. Предлога закона прописана је процена ризика.

Чланом 12. Предлога закона прописано је ублажавање ризика.

Чланом 13. Предлога закона прописана је примена система дужне пажње.

Чланом 14. Предлога закона прописани су услови када се сертификација или други верификовани системи провере узимају се у обзир у поступку процене и ублажавања ризика.

Чланом 15. Предлога закона прописано је да је трговац дужан да у свим деловима ланца снабдевања дрветом, односно дрвним производима обезбеди следљивост.

Чланом 16. Предлога закона прописан је надзор над применом овог закона.

Чланом 17. Предлога закона прописане су права и дужности шумарског инспектора.

Чланом 18. Предлога закона прописанe су мере које налаже шумарски инспектор.

Чланом 19. Предлога закона прописана је надлежност за решавање по жалби.

Чланом 20. Предлога закона прописан је привредни преступ за правна лица.

Чланом 21. Предлога закона прописан је прекршај за правна лица.

Чланом 22. Предлога закона прописан је прекршај за предузетника.

Чланом 23. Предлога закона прописана је усклађеност са прописима Европске уније.

Чланом 24. Предлога закона прописано је усклађивање пословања.

Чланом 25. Предлога закона прописан је рок за доношење подзаконских аката.

Чланом 26. Предлога закона прописан је престанак важења прописа.

Чланом 27. Предлога закона прописано је ступање на снагу.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.